Muslimerne i Aalborg har fået en ubehaglig overraskelse op til fredagsbønnen senere i dag. Ukendte gerningsmænd har i løbet af natten skrevet 'Fuck Islam' på væggen og malet jødestjerne på vinduerne til moskéen i Håndværkerkvarteret. - Natten til fredag har moskéen i Aalborg været udsat for chikane, hvor der er tegnet hadefulde tegninger på moskéens vinduer. Moskéen i Aalborg tager på det kraftigste afstand fra sådanne aktioner, skriver Kulturforening og ungdomsvejledning - Aalborg Moské på sin Facebook-side. Hos Nordjyllands Politi bekræfter man hændelsen. - Det er korrekt, at vi har modtaget en henvendelse om hærværk på moskéens bygning. Vi har optaget rapport i sagen, siger vagtchef Per Vagn Nielsen.
I nattens løb har ukendte gerningsmænd skrevet graffiti på væggen af Aalborg Moské.